کولت. آذ نصرت کسمنلینین "نه اولار، اللهیم، آییرما بیزی" شعرینی تقدیم ائدیر:
بو عؤمور یولوندا اوز-اوزه گلدیک،
ظلمت بیر گئجهدن گوندوزه گلدیک،
دئیهسهن، آخیردا بیز گؤزه گلدیک،
نه اولار، اللهیم، آییرما بیزی.
سنین الیندهدیر تالعین حکمو،
نه اولدو، بو سئوگی بیر آغیر یوکمو؟
آیریلیق دئییلن سندن بؤیوکمو؟
نه اولار، اللهیم، آییرما بیزی.
سونرادان قوووشان ایکی یولوق بیز،
سئوگیله باشلایان ایکی سونوق بیز،
حاقینا تاپینان ایکی قولوق بیز،
نه اولار، اللهیم، آییرما بیزی.
دویمادیق سئوگینین شیرین دادینی،
وورما قلبیمیزه هیجران اودونو،
ائشیت سئوهنلرین غم فریادینی:
نه اولار، اللهیم، آییرما بیزی.
بو بیز، بو محببت، بو آلین یازی.
یوخسا بو یازییا اگر بیر پوزو.
آییرماق ایستهسن آل جانیمیزی،
نه اولار، اللهیم، آییرما بیزی.
azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab pes_Arab azb_Arab azb_Arab azb_Arab azb_Arab azb_Arab